CELEX: 52019PC0471
Language: sl
Date: 2019-10-14
Title: Predlog IZVEDBENI SKLEP SVETA o mehanizmu za nadomestilo državi članici, katere nacionalni član je izvoljen za predsednika Eurojusta

EVROPSKA KOMISIJA
            Bruselj, 14.10.2019
            COM(2019) 471 final
            2019/0224(NLE)
            Predlog
            IZVEDBENI SKLEP SVETA
            o mehanizmu za nadomestilo državi članici, katere nacionalni član je izvoljen za predsednika Eurojusta
            
               
         
         
            
               OBRAZLOŽITVENI MEMORANDUM
            
            
               V skladu s členom 12 Uredbe (EU) 2018/1727 Evropskega parlamenta in Sveta z dne 14. novembra 2018 o Agenciji Evropske unije za pravosodno sodelovanje v kazenskih zadevah (Eurojust) ter nadomestitvi in razveljavitvi Sklepa Sveta 2002/187/PNZ
                  1
                (v nadaljnjem besedilu: uredba o Eurojustu) Svet do 12. decembra 2019 na predlog Komisije z izvedbenimi akti določi mehanizem za nadomestila, ki se dajo na voljo državam članicam, katerih nacionalni član je izvoljen za predsednika Eurojusta. V skladu s členom 11(7) uredbe o Eurojustu lahko država članica, če je njen nacionalni član izvoljen za predsednika, napoti drugo ustrezno usposobljeno osebo za okrepitev nacionalnega urada za čas trajanja mandata zadevne osebe za predsednika.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Uredba o Eurojustu je bila sprejeta 14. novembra 2018. Komisija bi morala v skladu s členom 12(1) in (2) navedene uredbe predlagati mehanizem za določitev nadomestila, ki se da na voljo državi članici, če je nacionalni član te države članice izvoljen za predsednika Eurojusta. V skladu z uredbo mora zadevna država članica kolegij Eurojusta zaprositi za nadomestilo in predložiti utemeljitev potrebe, da se zaradi povečanega obsega dela okrepi njen nacionalni urad.
               
               
                  Namen mehanizma za nadomestilo je podpora zadevni državi članici, če je njen nacionalni član izvoljen za predsednika in ustrezni nacionalni urad potrebuje okrepitev pri opravljanju svojih nalog. 
               
            
            
               •Skladnost z veljavnimi predpisi s področja zadevne politike
            
            
               Člen 85 Pogodbe o delovanju Evropske unije (PDEU) določa, da delovanje Eurojusta ureja uredba, sprejeta po rednem zakonodajnem postopku. Eden od ciljev uredbe o Eurojustu je okrepiti operativne funkcije Eurojusta z zmanjšanjem upravnega bremena nacionalnih članov. Vloga predsednika bo vključevala več upravljavskih in upravnih nalog, zato se bo težko v celoti posvetil operativnim vprašanjem. Zaradi tega je bila uvedena možnost, da zadevna država članica v Eurojust napoti drugo ustrezno usposobljeno osebo, za katero bi morala ta država članica prejeti nadomestilo v skladu z ustreznimi pravili. 
            
            
               Komisija s tem predlogom izvaja svojo pravno obveznost na podlagi člena 12(1) uredbe o Eurojustu. Predlog je torej skladen z obstoječimi določbami politike na tem področju.
            
            
               •Skladnost z drugimi politikami Unije
            
            
               Ta predlog je skladen s politikami Unije in zakonodajnim delom, namenjenim izvajanju območja svobode, varnosti in pravice, kot je določeno v naslovu V PDEU, vključno z načelom vzajemnega priznavanja. To načelo je temeljno načelo na področju pravosodnega sodelovanja v kazenskih zadevah.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Predlog temelji na členu 12 uredbe o Eurojustu.
               
            
            
               •Subsidiarnost (za neizključno pristojnost) 
            
            
               V skladu s členom 12 uredbe o Eurojustu mora Komisija predložiti predlog za določitev mehanizma za nadomestila. Ta predlog je bistven za zagotovitev, da lahko država članica, katere nacionalni član je izvoljen za predsednika, zaprosi za tako nadomestilo v primerih, ki jih določa uredba o Eurojustu.
            
            
               •Sorazmernost
            
            
               Ta predlog je omejen na tisto, kar je potrebno za dosego predlaganega cilja, in je zato v skladu z načelom sorazmernosti. Ta predlog je neposredno povezan z izvajanjem uredbe o Eurojustu. 
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
         
         
            
               
                  Ta predlog zadeva obveznost Komisije iz člena 12 uredbe o Eurojustu. Glede na vsebino Komisija ni videla potrebe po naknadni oceni, posvetovanju z zainteresiranimi stranmi ali oceni učinka. 
               
            
            
               4.PRORAČUNSKE POSLEDICE
            
            
               
                  V skladu s členom 12(4) uredbe o Eurojustu stroški mehanizma za nadomestila bremenijo proračun Eurojusta.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Glede na naravo tega ukrepa ni potrebe po izvajanju.
               
            
            
               •Natančnejša pojasnitev posameznih določb predloga
            
            
               
                  Člen 1 določa splošni okvir za mehanizem za nadomestila in se nanaša na prošnjo za nadomestilo in obdobje, v katerem se lahko ta prošnja pošlje Eurojustu.
               
               
                  Člen 2 določa dodatne podrobnosti o odločanju kolegija.
               
               
                  Člen 3 se nanaša na izračun zneska nadomestila, ki se lahko povrne.
               
               
                  Člen 4 ureja začetek veljavnosti izvedbenega sklepa Sveta.
               
               
            
            
               2019/0224 (NLE)
            
            
               Predlog
            
            
               IZVEDBENI SKLEP SVETA
            
            
               o mehanizmu za nadomestilo državi članici, katere nacionalni član je izvoljen za predsednika Eurojusta
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe (EU) 2018/1727 Evropskega parlamenta in Sveta z dne 14. novembra 2018 o Agenciji Evropske unije za pravosodno sodelovanje v kazenskih zadevah ter nadomestitvi in razveljavitvi Sklepa Sveta 2002/187/PNZ
                  2
                in zlasti člena 12 Uredbe,
            
            
               ob upoštevanju predloga Evropske komisije,
            
         
         
            
               ob upoštevanju naslednjega:
            
            
               (1)Nacionalni član, ki je izvoljen za predsednika Eurojusta, bo imel kot predsednik dodatne naloge v skladu z Uredbo (EU) 2018/1727 in poslovnikom Eurojusta.
            
            
               (2)Opravljanje nalog predsednika bo vplivalo na delovno obremenitev namestnika in pomočnika iz države članice, katere nacionalni član je izvoljen za predsednika, in zadevna država članica lahko izbere drugo ustrezno usposobljeno osebo za okrepitev nacionalnega urada v času predsednikovega mandata.
            
            
               (3)Člen 11(7) Uredbe (EU) 2018/1727 določa, da je zadevna država članica v primerih, ko napoti dodatno osebo, upravičena zaprositi za nadomestilo.
            
            
               (4)Mehanizem za nadomestilo bi moral zagotoviti enako obravnavo nacionalnega člana, izvoljenega za predsednika, in dodatne osebe, ki jo je napotila zadevna država članica, glede dejanskega povračila življenjskih in drugih s tem povezanih stroškov –
            
            
               SPREJEL NASLEDNJI SKLEP: 
            
            
               Člen 1
            
            
               1.Država članica, katere nacionalni član je bil izvoljen za predsednika Eurojusta in je v svoj nacionalni urad napotila drugo osebo ter ima v skladu s členom 11(7) Uredbe (EU) 2018/1727 pravico, da kolegij Eurojusta zaprosi za nadomestilo, v svojo vlogo vključi naslednje informacije:
            
            
               (a)sklep zadevne države članice o napotitvi te osebe;
            
            
               (b)utemeljitev potrebe po okrepitvi njenega nacionalnega urada zaradi povečanega obsega dela;
            
            
               (c)podrobnosti o nacionalni mesečni bruto plači napotene osebe;
            
            
               (d)podrobnosti o vseh življenjskih stroških in drugih povezanih izdatkih, ki so bili napoteni osebi priznani na podlagi nacionalne zakonodaje;
            
            
               (e)podrobnosti o računu, na katerega je treba nakazati nadomestilo.
            
            
               2.Zadevna država članica pošlje vlogo za nadomestilo kolegiju Eurojusta v 6 mesecih po napotitvi osebe.
            
            
            
               Člen 2
            
            
               1.Kolegij Eurojusta odloči o dodelitvi nadomestila v razumnem roku. 
            
            
               2.Zadevna država članica ima pravico do nadomestila, dokler je njen nacionalni član predsednik in dokler traja napotitev zadevne osebe. 
            
            
               Člen 3
            
            
               1.Eurojust v skladu s členom 12(3) Uredbe (EU) 2018/1727 zadevni državi članici povrne:
            
         
         
            
               (a)50 % nacionalne mesečne bruto plače napotene osebe ter
            
            
               (b)življenjske stroške in druge povezane izdatke, ki jih je zadevna država članica dejansko imela v zvezi z napoteno osebo. 
            
            
               2.Stroški iz točke b) odstavka 1 se povrnejo le, če je napotena oseba po nacionalni zakonodaji upravičena do kakršnih koli nadomestil ali plačil, ki ustrezajo stroškom, ki so po naravi primerljivi s tistimi iz Priloge VII h kadrovskim predpisom za uradnike Evropske unije (v nadaljnjem besedilu: kadrovski predpisi)
                  3
               , kot so: družinski dodatki, izselitveni dodatek, povračilo stroškov, povezanih z nastopom dela, vključno z nadomestilom za nastanitev, dodatkom za selitev ob prenehanju zaposlitve, potnimi stroški, stroški selitve, hranarino. 
            
            
               3.Eurojust zadevni državi članici stroške povrne v skladu s pogoji in finančnimi omejitvami, ki se uporabljajo v tej državi članici. Povračilo v nobenem primeru ne presega najvišjih zneskov nadomestil ali plačil, ki ustrezajo stroškom, določenim v Prilogi VII h kadrovskim predpisom.
            
            
               Člen 4
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednica
               
            
         
         
            
                  
                     (1)
                  
                        UL L 295, 21.11.2018, str. 138.
               
               
                  
                     (2)
                  
                        UL L 295, 21.11.2018, str. 138.
               
               
                  
                     (3)
                  
                        Določeni z Uredbo Sveta (EGS, Euratom, ESPJ) št. 259/68 z dne 29. februarja 1968 ( UL L 56, 4.3.1968).